## La Generalitat promociona la Comunitat Valenciana com a destinació de golf a Suècia

*** Turisme Comunitat Valenciana ha participat juntament amb l’Associació de Camps de Golf de la Costa Blanca i Comunitat Valenciana en el torneig Scandinavian Mixed 2024, amb un estand on es mostra l’oferta turística
* Suècia és el principal mercat emissor de visitants aficionats al golf que viatgen cap a la Comunitat Valenciana, després del Regne Unit**

La Generalitat, a través de Turisme Comunitat Valenciana, ha promocionat l’oferta turística de golf de la Comunitat Valenciana en el torneig Scandinavian Mixed 2024, que s’ha celebrat a Suècia fins diumenge passat, 9 de juny.

En concret, Turisme Comunitat Valenciana ha participat en este torneig juntament amb l’Associació de Camps de Golf de la Costa Blanca i Comunitat Valenciana, amb un estand per a mostrar tant l’oferta de golf com la resta de recursos turístics de la Comunitat.

En este espai, situat dins del recinte habilitat al camp de golf per a la promoció comercial, els visitants al torneig han pogut conéixer l’oferta turística de la Comunitat Valenciana i especialment els complexos turístics i els camps de golf distribuïts per la geografia valenciana, així com la riquesa cultural, gastronòmica, d’oci i naturalesa de la qual poden gaudir en la seua visita a la nostra destinació.

A més, tot aquell visitant que s’ha acostat a la carpa ha tingut l’oportunitat de guanyar algun dels premis que ha oferit l’Associació de Camps de Golf de la Costa Blanca i Comunitat Valenciana, consistents en estades amb eixides de golf per a dos persones en complexos turístics, hotels i camps membres de l’associació.

Este torneig de golf forma part del circuit europeu i és el més important que se celebra a Suècia. A més, es tracta d’un torneig únic, ja que en esta innovadora competició s’enfronten tant hòmens com dones en el mateix camp pel mateix premi acumulat.

**Mercat suec**

Suècia és un dels principals mercats emissors de visitants aficionats al golf que viatgen cap a la Comunitat Valenciana, només per darrere del Regne Unit en importància. La connexió aèria de la Comunitat amb cinc aeroports del país escandinau facilita este flux de visitants que aprofiten per a practicar el seu esport favorit en qualsevol època de l’any, principalment a l’hivern, quan molts dels seus camps romanen tancats per la climatologia.

El golf facilita la desestacionalització, la qual cosa el convertix en un important recurs turístic per a la Comunitat Valenciana. A més, el turista que es desplaça per a practicar esta activitat té en general un gasto mitjà superior a la mitjana, la qual cosa fa del golf un producte estratègic per a Turisme Comunitat Valenciana.

Fecha: 10/06/2024